Kadristik : July 2011
Suvi on siiani lennanud linnutiivul - maasikahooaeg on juba läbi saanud ja samuti meie pere kõik sünnipäevad. Jaanilaupäeval sai mu pisike poeg aastaseks, seejärel oli kaasa sünnipäev ja eelmisel reedel sai minu oma peetud.
Sünnipäevaks saadud kollaste õitega kuuking. Pikemalt saab lugeda siit.
Peale suure küpsetamise tuli ka vaaritada. Moose loomulikult. Esmalt sai keedetud 5 l rabarberi-maasikamoosi, siis 4 liitrit maasikamoosi. Seejärel mõni päev vahet ja eile sai tehtud 4 liitrit mustika-maasikamoosi ja teine 4 liitrit mustika-maasikapüreed. Toormoosi liitreid pole kokku hakanud lugema, kuid karpe on sügavkülm juba ääretasa täis - toormoosi ja mustikatega. Maasikaid on "sisse tehtud" 22 kg, mustikaid umbes 4 kg, rabarbereid 3 kg.
Sellest tuli moos koos tervete marjadega
Kõige selle kõrval on imenatuke käsitööd ka tehtud. Sõbrannale heegeldasin sünnipäevaks mobiilikoti, kuid selle kinkisin nii kähku ära, et pildile ei saanudki. Roosat värvi merikarbimustriga ja keerupaelaga ta sai. Heegeldades proovisin kotti pidevalt enda mobiilile ja nii tekkiski mõte heegeldada üks endalegi. Puutetundliku ekraaniga mobiil vajab kaitset ja kuna ma pidevalt surun selle koos võtmetega ühte kotti, siis on mobiilitasku hädavajalik. Tänu vahepeal muretsetud heegelkirjade raamatule, sain mõnusalt tihedat ja samas mulle meeldivat mustrit kasutada.
Kinnitust sel pole, sest kott on tihedalt ümber mobiili.